CELEX: 32010D0430
Language: el
Date: 2010-07-26 00:00:00
Title: 2010/430/ΚΕΠΠΑ: Απόφαση 2010/430/ΚΕΠΠΑ του Συμβουλίου, της 26ης Ιουλίου 2010 , για τη δημιουργία ευρωπαϊκού δικτύου ανεξάρτητων κέντρων μελετών κατά της διάδοσης όπλων μαζικής καταστροφής προς υποστήριξη της εφαρμογής της στρατηγικής της ΕΕ κατά της διάδοσης όπλων μαζικής καταστροφής

4.8.2010   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 202/5
            
         ΑΠΌΦΑΣΗ 2010/430/ΚΕΠΠΑ ΤΟΥ ΣΥΜΒΟΥΛΊΟΥ
   της 26ης Ιουλίου 2010
   για τη δημιουργία ευρωπαϊκού δικτύου ανεξάρτητων κέντρων μελετών κατά της διάδοσης όπλων μαζικής καταστροφής προς υποστήριξη της εφαρμογής της στρατηγικής της ΕΕ κατά της διάδοσης όπλων μαζικής καταστροφής
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη συνθήκη για την Ευρωπαϊκή Ένωση, και ιδίως το άρθρο 26 παράγραφος 2 και το άρθρο 31 παράγραφος 1,
   Εκτιμώντας τα ακόλουθα:
   
               (1)
            
            
               Στις 12 Δεκεμβρίου 2003, το Ευρωπαϊκό Συμβούλιο θέσπισε τη στρατηγική της ΕΕ κατά της διάδοσης των όπλων μαζικής καταστροφής (ΟΜΚ), το κεφάλαιο ΙΙΙ της οποίας περιέχει κατάλογο μέτρων που πρέπει να ληφθούν εντός της Ευρωπαϊκής Ένωσης καθώς και σε τρίτες χώρες για την καταπολέμηση της διάδοσης αυτής.
            
         
               (2)
            
            
               Η Ένωση εφαρμόζει ενεργώς την ανωτέρω στρατηγική καθώς και τα μέτρα που απαριθμούνται στο κεφάλαιο ΙΙΙ αυτής, μεταξύ άλλων την ανάπτυξη των αναγκαίων δομών εντός της Ένωσης.
            
         
               (3)
            
            
               Στις 8 Δεκεμβρίου 2008, το Συμβούλιο ενέκρινε συμπεράσματα και ένα έγγραφο με τίτλο «Νέες γραμμές για δράση της Ευρωπαϊκής Ένωσης κατά την καταπολέμηση της διάδοσης όπλων μαζικής καταστροφής και των συστημάτων διανομής τους» (στο εξής «Νέες γραμμές για δράση»), στο οποίο διαπιστώνεται ότι η διάδοση ΟΜΚ αποτελεί μια από τις μεγαλύτερες απειλές για την ασφάλεια και δηλώνεται ότι η πολιτική της μη διάδοσης συνιστά ουσιαστικό μέρος της κοινής εξωτερικής πολιτικής και πολιτικής ασφάλειας.
            
         
               (4)
            
            
               Στις Νέες γραμμές για δράση, το Συμβούλιο καλεί τις αρμόδιες συνθέσεις και ομάδες του Συμβουλίου, την Επιτροπή, άλλα θεσμικά όργανα και τα κράτη μέλη να δώσουν συγκεκριμένη συνέχεια στο έγγραφο με σκοπό να επιτευχθούν οι στόχοι του μέχρι το τέλος του 2010.
            
         
               (5)
            
            
               Στις Νέες γραμμές για δράση, το Συμβούλιο υπογραμμίζει ότι η δράση της ΕΕ κατά της διάδοσης θα μπορούσε να χρησιμοποιεί επωφελώς την υποστήριξη που παρέχει ένα μη κυβερνητικό δίκτυο για τη μη διάδοση, το οποίο να συγκεντρώνει ινστιτούτα εξωτερικής πολιτικής και ερευνητικά κέντρα ειδικευμένα σε στρατηγικούς τομείς της ΕΕ, ενώ ταυτόχρονα θα αξιοποιεί ήδη υπάρχοντα χρήσιμα δίκτυα. Ένα τέτοιο δίκτυο θα μπορούσε να επεκταθεί και σε ινστιτούτα τρίτων χωρών με τις οποίες η ΕΕ διεξάγει ειδικούς διαλόγους περί μη διάδοσης.
            
         
               (6)
            
            
               Στις 15-16 Δεκεμβρίου 2005, το Ευρωπαϊκό Συμβούλιο ενέκρινε τη στρατηγική της ΕΕ για την καταπολέμηση της παράνομης συσσώρευσης και διακίνησης φορητών όπλων, ελαφρού οπλισμού και των πυρομαχικών τους (στο εξής «στρατηγική SALW της ΕΕ»), η οποία θέτει τις κατευθυντήριες γραμμές για τη δράση της ΕΕ στον τομέα των φορητών όπλων, του ελαφρού οπλισμού και των πυρομαχικών τους («SALW»). Η στρατηγική SALW της ΕΕ εκτιμά ότι η παράνομη συσσώρευση και το λαθρεμπόριο SALW και των πυρομαχικών τους συνιστούν σοβαρή απειλή για τη διεθνή ειρήνη και ασφάλεια.
            
         
               (7)
            
            
               Μεταξύ των στόχων της στρατηγικής SALW της ΕΕ συγκαταλέγεται η ανάγκη ενθάρρυνσης ενός αποτελεσματικού πολυμερούς σχήματος για την ανάπτυξη διεθνών, περιφερειακών και ενωσιακών μηχανισμών, καθώς και μηχανισμών στα κράτη μέλη της ΕΕ, κατά της προμήθειας και της αποσταθεροποιητικής διάδοσης των SALW και των πυρομαχικών τους,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   1.   Με σκοπό τη συμβολή στην ενισχυμένη υλοποίηση της στρατηγικής της ΕΕ κατά της διάδοσης όπλων μαζικής καταστροφής, η οποία βασίζεται στις αρχές της υποστήριξης ενός αποτελεσματικού πολυμερούς μηχανισμού, της πρόληψης και της συνεργασίας με τρίτες χώρες, δημιουργείται με την παρούσα απόφαση ένα ευρωπαϊκό δίκτυο ανεξάρτητων κέντρων μελετών (think tanks) για τη μη διάδοση, με τους εξής ειδικότερους στόχους:
   
               α)
            
            
               να ενθαρρύνεται ο διάλογος επί θεμάτων πολιτικής και ασφάλειας και η μακροπρόθεσμη συζήτηση μέτρων για την καταπολέμηση της διάδοσης όπλων μαζικής καταστροφής και των συστημάτων διανομής τους, μέσα στις κοινωνίες των πολιτών, και ιδίως μεταξύ εμπειρογνωμόνων, ερευνητών και πανεπιστημιακών·
            
         
               β)
            
            
               να παρέχεται στους συμμετέχοντες στους αρμόδιους προπαρασκευαστικούς φορείς του Συμβουλίου η δυνατότητα να συμβουλεύονται το δίκτυο για ζητήματα σχετικά με τη μη διάδοση, και οι εκπρόσωποι των κρατών μελών να μπορούν να μετέχουν στις συνεδριάσεις του δικτύου, στις οποίες θα προεδρεύει ο προσωπικός αντιπρόσωπος του ύπατου εκπροσώπου της Ένωσης για τις εξωτερικές υποθέσεις και την πολιτική ασφάλειας (ΥΕ)·
            
         
               γ)
            
            
               να αποτελεί ένα χρήσιμο σκαλοπάτι για δράσεις υπέρ της μη διάδοσης από την ΕΕ και τη διεθνή κοινότητα, ιδίως υποβάλλοντας έκθεση και/ή συστάσεις στον προσωπικό αντιπρόσωπο του ΥΕ·
            
         
               δ)
            
            
               να συμβάλλει προκειμένου να αυξηθεί η συνειδητοποίηση, εκ μέρους τρίτων χωρών, τόσο της απειλής που συνιστά η διάδοση όσο και της ανάγκης για συνεργασία με την ΕΕ και στο πλαίσιο πολυμερών φόρουμ, ιδίως δε του ΟΗΕ, με σκοπό την πρόληψη, την αποτροπή, τη διακοπή και, ει δυνατόν, την κατάργηση προγραμμάτων διάδοσης που εμπνέουν ανησυχία παγκοσμίως.
            
         2.   Λαμβάνοντας υπόψη τη στρατηγική SALW της ΕΕ, το πεδίο των δραστηριοτήτων του προτεινόμενου ευρωπαϊκού δικτύου ανεξάρτητων κέντρων μελετών (think tanks) για τη μη διάδοση δεν θα περιορίζεται μόνο στην εξέταση θεμάτων σχετικών με τις απειλές που θέτει η διάδοση των ΟΜΚ, αλλά θα καλύπτει και θέματα σχετικά με συμβατικά όπλα, περιλαμβανομένων των SALW. Η υπαγωγή των συμβατικών όπλων στο πεδίο ενασχόλησης του δικτύου θα παράσχει ένα εξαιρετικό εργαλείο για διάλογο και συστάσεις για δράση της ΕΕ στον τομέα αυτόν, στο πλαίσιο της υλοποίησης της στρατηγικής SALW της ΕΕ και της πολιτικής της ΕΕ όσον αφορά τα συμβατικά όπλα.
   3.   Στο πλαίσιο αυτό, τα σχέδια προς υποστήριξη από την Ευρωπαϊκή Ένωση καλύπτουν τις ακόλουθες συγκεκριμένες δραστηριότητες:
   
               α)
            
            
               παροχή μέσων για τη διοργάνωση μιας εναρκτήριας συνάντησης και μιας ετήσιας διάσκεψης, με σκοπό την υποβολή έκθεσης και/ή συστάσεων στον προσωπικό αντιπρόσωπο του ΥΕ για τη μη διάδοση·
            
         
               β)
            
            
               παροχή χρηματοδοτικών και τεχνικών μέσων για τη δημιουργία μιας πλατφόρμας διαδικτύου που θα διευκολύνει τις επαφές και θα καλλιεργεί τον ερευνητικό διάλογο μεταξύ των κέντρων μελετών του δικτύου, που αναλύουν θέματα σχετικά με ΟΜΚ και με συμβατικά όπλα, περιλαμβανομένων των SALW.
            
         Λεπτομερής περιγραφή των σχεδίων περιλαμβάνεται στο παράρτημα.
   Άρθρο 2
   1.   Υπεύθυνος για την εφαρμογή της παρούσας απόφασης είναι ο ΥΕ.
   2.   Η τεχνική υλοποίηση των σχεδίων που αναφέρονται στο άρθρο 1 παράγραφος 3 αναλαμβάνεται από την «Κοινοπραξία της ΕΕ για τη Μη Διάδοση», που βασίζεται στα ιδρύματα «La Fondation pour la Recherche Stratégique» (FRS), «Peace Research Institute Frankfurt» (HSFK/PRIF), «International Institute for Strategic Studies» (IISS) και «Stockholm International Peace Research Institute» (SIPRI), και ασκεί τα καθήκοντά της υπό την ευθύνη του ΥΕ. Προς τούτο, ο ΥΕ συνομολογεί τις απαραίτητες ρυθμίσεις με την κοινοπραξία.
   Άρθρο 3
   1.   Το ποσό δημοσιονομικής αναφοράς για την εκτέλεση του σχεδίου που προβλέπεται στο άρθρο 1 παράγραφος 3 είναι 2 182 000 ευρώ.
   2.   Η διαχείριση των δαπανών που χρηματοδοτούνται από το ποσό το οποίο ορίζεται στην παράγραφο 1 πραγματοποιείται σύμφωνα με τις διαδικασίες και τους κανόνες που εφαρμόζονται στον γενικό προϋπολογισμό της Ένωσης.
   3.   Η Επιτροπή επιβλέπει την ορθή διαχείριση των δαπανών που προβλέπονται στην παράγραφο 1. Προς τον σκοπό αυτό, η Επιτροπή συνάπτει ειδική χρηματοδοτική συμφωνία με την «Κοινοπραξία της ΕΕ για τη Μη Διάδοση». Η χρηματοδοτική συμφωνία ορίζει ότι η κοινοπραξία εξασφαλίζει προβολή της συνεισφοράς της ΕΕ, αντίστοιχη με το ύψος της.
   4.   Η Επιτροπή θα επιδιώξει να συνάψει τη χρηματοδοτική συμφωνία που αναφέρεται στην παράγραφο 3 το ταχύτερο δυνατό μετά την έναρξη ισχύος της παρούσας απόφασης. Ενημερώνει το Συμβούλιο για τυχόν δυσκολίες που θα ανακύψουν κατά τη διαδικασία αυτή καθώς και για την ημερομηνία σύναψης της χρηματοδοτικής συμφωνίας.
   Άρθρο 4
   1.   Ο ΥΕ υποβάλλει στο Συμβούλιο έκθεση για την εφαρμογή της παρούσας απόφασης, βάσει τακτικών εκθέσεων που εκπονεί η «Κοινοπραξία της ΕΕ για τη Μη Διάδοση». Οι εν λόγω εκθέσεις αποτελούν τη βάση αξιολόγησης από το Συμβούλιο.
   2.   Η Επιτροπή υποβάλλει έκθεση επί των δημοσιονομικών πτυχών της εφαρμογής του σχεδίου που προβλέπεται στο άρθρο 1 παράγραφος 3.
   Άρθρο 5
   1.   Η παρούσα απόφαση τίθεται σε ισχύ την ημέρα της έκδοσής της.
   2.   Η παρούσα απόφαση λήγει 36 μήνες μετά την ημερομηνία σύναψης της χρηματοδοτικής συμφωνίας που προβλέπεται στο άρθρο 3 παράγραφος 3.
   Ωστόσο, λήγει έξι μήνες μετά την ημερομηνία της έναρξης ισχύος της, εφόσον δεν έχει συναφθεί χρηματοδοτική συμφωνία εντός της εν λόγω περιόδου.
   
      Βρυξέλλες, 26 Ιουλίου 2010.
      
         
            Για το Συμβούλιο
         
         
            Ο Πρόεδρος
         
         S. VANACKERE
      
   
   
      ΠΑΡΑΡΤΗΜΑ
      
         ΕΥΡΩΠΑΪΚΟ ΔΙΚΤΥΟ ΑΝΕΞΑΡΤΗΤΩΝ ΚΕΝΤΡΩΝ ΜΕΛΕΤΩΝ ΠΡΟΣ ΥΠΟΣΤΗΡΙΞΗ ΤΗΣ ΕΦΑΡΜΟΓΗΣ ΤΗΣ ΣΤΡΑΤΗΓΙΚΗΣ ΤΗΣ ΕΕ ΚΑΤΑ ΤΗΣ ΔΙΑΔΟΣΗΣ ΟΠΛΩΝ ΜΑΖΙΚΗΣ ΚΑΤΑΣΤΡΟΦΗΣ
      
      1.   Στόχοι
      
      Στόχος της παρούσας απόφασης είναι η υλοποίηση της σύστασης πολιτικής, η οποία δόθηκε από το Συμβούλιο στις 8 Δεκεμβρίου 2008, στο έγγραφο με τίτλο «Νέες γραμμές για δράση της Ευρωπαϊκής Ένωσης κατά την καταπολέμηση της διάδοσης όπλων μαζικής καταστροφής και των συστημάτων διανομής τους». Σύμφωνα με το έγγραφο αυτό, η δράση της ΕΕ κατά της διάδοσης θα μπορούσε να χρησιμοποιεί επωφελώς την υποστήριξη που παρέχει ένα μη κυβερνητικό δίκτυο για τη μη διάδοση, το οποίο θα συγκεντρώνει ινστιτούτα εξωτερικής πολιτικής και ερευνητικά κέντρα ειδικευμένα σε στρατηγικούς τομείς της ΕΕ, ενώ ταυτόχρονα θα αξιοποιεί ήδη υπάρχοντα χρήσιμα δίκτυα. Ένα τέτοιο δίκτυο θα μπορούσε να επεκταθεί και σε ινστιτούτα τρίτων χωρών με τις οποίες η ΕΕ διεξάγει ειδικούς διαλόγους περί μη διάδοσης.
      Αυτό το δίκτυο ανεξάρτητων κέντρων μελετών για τη μη διάδοση θα αποσκοπεί να ενθαρρύνει τον διάλογο επί θεμάτων πολιτικής και ασφάλειας και τη μακροπρόθεσμη συζήτηση μέτρων για την καταπολέμηση της διάδοσης όπλων μαζικής καταστροφής και των συστημάτων διανομής τους, μέσα στις κοινωνίες των πολιτών, ιδίως μεταξύ εμπειρογνωμόνων, ερευνητών και πανεπιστημιακών. Θα αποτελεί ένα χρήσιμο σκαλοπάτι για την ανάληψη δράσεων μη διάδοσης από την ΕΕ και τη διεθνή κοινότητα.
      Οι εργασίες του δικτύου θα εκτείνονται και σε θέματα σχετικά με τα συμβατικά όπλα, περιλαμβανομένων των φορητών όπλων και του ελαφρού οπλισμού (SALW) και μέτρων για την εξασφάλιση της συνεχούς εφαρμογής της στρατηγικής της ΕΕ για την καταπολέμηση της παράνομης συσσώρευσης και διακίνησης φορητών όπλων, ελαφρού οπλισμού (SALW) και των πυρομαχικών τους (στρατηγική SALW της ΕΕ). Το δίκτυο θα βοηθήσει να αναπτυχθούν νέες πτυχές της δράσης της Ένωσης ώστε να καλύπτονται όλες οι διαστάσεις, τόσο πρόληψης όσο και αντίδρασης, των προβλημάτων ασφάλειας που συνδέονται με τα συμβατικά όπλα, μεταξύ άλλων της παράνομης διακίνησης και της υπερβολικής συσσώρευσης SALW και των πυρομαχικών τους, όπως προβλέπει η στρατηγική SALW της ΕΕ. Η αποτροπή του παράνομου και ανεξέλεγκτου εμπορίου συμβατικών όπλων, περιλαμβανομένων των SALW, αναγνωρίσθηκε επίσης ως προτεραιότητα της ΕΕ στο πλαίσιο της διαδικασίας της σύμβασης για το εμπόριο όπλων.
      Το δίκτυο μπορεί να συμβάλει προκειμένου να αυξηθεί η συνειδητοποίηση, σε χώρες εκτός της ΕΕ, τόσο των απειλών που συνιστά η διάδοση ΟΜΚ και συμβατικών όπλων, περιλαμβανομένης της παράνομης διακίνησης και της υπερβολικής συσσώρευσης SALW και των πυρομαχικών τους, όσο και της ανάγκης για συνεργασία με την ΕΕ και στο πλαίσιο πολυμερών φόρουμ, ιδίως δε του ΟΗΕ, με σκοπό την πρόληψη, την αποτροπή, τη διακοπή και, ει δυνατόν, την κατάργηση προγραμμάτων διάδοσης που εμπνέουν ανησυχία παγκοσμίως, καθώς και την παράνομη διακίνηση και την υπερβολική συσσώρευση SALW και των πυρομαχικών τους.
      Η Ένωση επιθυμεί να υποστηρίξει το δίκτυο αυτό ως εξής:
      
                  —
               
               
                  μέσω της διοργάνωσης εναρκτήριας συνάντησης και ετήσιας διάσκεψης, με σκοπό την υποβολή έκθεσης και/ή συστάσεων στον προσωπικό αντιπρόσωπο του ΥΕ,
               
            
                  —
               
               
                  μέσω της δημιουργίας μιας πλατφόρμας διαδικτύου που θα διευκολύνει τις επαφές και θα καλλιεργεί τον ερευνητικό διάλογο εντός του δικτύου των κέντρων μελετών για τη μη διάδοση.
               
            2.   Οργάνωση του δικτύου
      
      Το δίκτυο θα είναι ανοικτό σε όλα τα συναφή προς το θέμα ερευνητικά ινστιτούτα και κέντρα μελετών της ΕΕ, και θα σέβεται πλήρως την πολλαπλότητα των αντιλήψεων εντός της ΕΕ.
      Το δίκτυο θα διευκολύνει τις επαφές μεταξύ μη κυβερνητικών εμπειρογνωμόνων, αντιπροσώπων των κρατών μελών και θεσμικών οργάνων της ΕΕ. Το δίκτυο θα είναι διατεθειμένο να περιλάβει στους κόλπους του μη κυβερνητικούς παράγοντες από τρίτες χώρες, σύμφωνα με τις στρατηγικές της ΕΕ για ΟΜΚ και SALW, που βασίζονται στις έννοιες της πολυφωνίας και της διεθνούς συνεργασίας. Το πεδίο εργασιών του δικτύου θα καλύπτει τη μη διάδοση ΟΜΚ, τα συστήματα διανομής τους και θέματα σχετικά με συμβατικά όπλα, περιλαμβανομένων των SALW.
      Ο αντιπρόσωπος του ύπατου εκπροσώπου της Ένωσης για τις εξωτερικές υποθέσεις και την πολιτική ασφάλειας θα προεδρεύει του δικτύου, σύμφωνα με τις κατευθυντήριες γραμμές που ορίσθηκαν από το Κέντρο ΟΜΚ όσον αφορά τα μέτρα μη διάδοσης. Οι συμμετέχοντες στους αρμόδιους προπαρασκευαστικούς φορείς του Συμβουλίου (CODUN/CONOP/COARM κ.λπ.) θα μπορούν να συμβουλεύονται το δίκτυο για θέματα σχετικά με τη μη διάδοση και τα συμβατικά όπλα, περιλαμβανομένων των SALW, και οι αντιπρόσωποί του μπορούν να παρίστανται στις συνεδριάσεις του δικτύου. Οι συνεδριάσεις δε του δικτύου μπορεί, όταν είναι εφικτό, να διοργανώνονται διαδοχικά με τις συνεδριάσεις των ομάδων.
      Η διαχείριση του σχεδίου ανατίθεται στην «Κοινοπραξία της ΕΕ για τη Μη Διάδοση», που βασίζεται στα ιδρύματα FRS, HSFK/PRIF, IISS και SIPRI, σε στενή συνεργασία με τον αντιπρόσωπο του ΥΕ.
      Η Κοινοπραξία, σε διαβούλευση με τον αντιπρόσωπο του ΥΕ και με τα κράτη μέλη, θα καλέσει φορείς ειδικευμένους σε θέματα μη διάδοσης και συμβατικών όπλων να συμμετάσχουν σε μια εναρκτήρια συνάντηση και σε ετήσια διάσκεψη. Οι συμμετέχοντες θα επιδείξουν την εμπειρογνωμοσύνη τους μέσω σειράς δημοσιεύσεων ή άλλων ερευνητικών δραστηριοτήτων στον τομέα των θεμάτων μη διάδοσης ΟΜΚ και συμβατικών όπλων.
      3.   Περιγραφή των σχεδίων
      
      3.1.   Σχέδιο: διοργάνωση μιας εναρκτήριας συνάντησης και μιας ετήσιας διάσκεψης με έκθεση και συστάσεις
      
      3.1.1.   Σκοπός του σχεδίου
      
      Στόχος της εναρκτήριας συνάντησης είναι να δημιουργηθεί ένα ευρωπαϊκό δίκτυο ανεξάρτητων κέντρων μελετών της μη διάδοσης, που έχουν την έδρα τους στην ΕΕ. Η συνάντηση αυτή, της οποίας θα προεδρεύσει ο αντιπρόσωπος του ΥΕ, θα πρέπει να οργανώσει τις δραστηριότητες του δικτύου και να προετοιμάσει μια ετήσια διάσκεψη με σκοπό την υποβολή έκθεσης και/ή συστάσεων στον αντιπρόσωπο του ΥΕ.
      Η ετήσια διάσκεψη για τη μη διάδοση, κατά το πρότυπο των διασκέψεων Carnegie, με συμμετοχή κυβερνητικών εμπειρογνωμόνων και ανεξάρτητων κέντρων μελετών (think tanks) από την ΕΕ και από τρίτες χώρες, θα συζητήσει και θα προσδιορίσει περαιτέρω μέτρα για την καταπολέμηση της διάδοσης ΟΜΚ και των συστημάτων διανομής τους και να αντιμετωπίσει προκλήσεις στον τομέα των συμβατικών όπλων, μεταξύ άλλων για την καταπολέμηση της παράνομης διακίνησης και της υπερβολικής συσσώρευσης SALW και των πυρομαχικών τους. Η ετήσια διάσκεψη θα μπορούσε να χωρίζεται σε θεματικές ενότητες και να καταλήγει με μια σύνοδο ολομελείας, υπό την προεδρία του αντιπροσώπου του ΥΕ.
      Βάσει της ετήσιας διάσκεψης, θα πρέπει να εκπονείται έκθεση προσανατολισμένη σε μέτρα πολιτικής, συνοδευόμενη από ένα σύνολο συστάσεων με σκοπό τη δράση, που θα υποβάλλεται στον αντιπρόσωπο του ΥΕ. Η έκθεση αυτή θα διανέμεται στα αρμόδια θεσμικά όργανα της ΕΕ και στα κράτη μέλη και θα διατίθεται ηλεκτρονικά μέσω διαδικτύου.
      3.1.2.   Αποτελέσματα του σχεδίου
      
      
                  —
               
               
                  κατάρτιση ενός τρόπου λειτουργίας του ευρωπαϊκού δικτύου ανεξάρτητων κέντρων μελετών για τη μη διάδοση,
               
            
                  —
               
               
                  εγκαθίδρυση μιας μείζονος ευρωπαϊκής διάσκεψης στο θέμα της μη διάδοσης, η οποία θα καταστεί βασικός τόπος για την προώθηση στρατηγικών συζητήσεων σχετικά με μέτρα καταπολέμησης της διάδοσης ΟΜΚ και των συστημάτων διανομής τους, καθώς και για την αντιμετώπιση προβλημάτων στον τομέα των συμβατικών όπλων, μεταξύ άλλων για την καταπολέμηση της παράνομης διακίνησης και της υπερβολικής συσσώρευσης SALW και των πυρομαχικών τους,
               
            
                  —
               
               
                  υποβολή έκθεσης προσανατολισμένης σε μέτρα πολιτικής και/ή συνοδευόμενης από συστάσεις στραμμένες προς τη δράση, που θα ενισχύσουν την υλοποίηση των στρατηγικών της ΕΕ για τα ΟΜΚ και τα SALW και θα αποτελούν ένα χρήσιμο σκαλοπάτι για την ανάληψη δράσεων στον τομέα της μη διάδοσης και των συμβατικών όπλων, από την ΕΕ και τη διεθνή κοινότητα,
               
            
                  —
               
               
                  αύξηση της ευαισθητοποίησης και των γνώσεων των θεσμικών οργάνων της ΕΕ, των κρατών μελών, της κοινωνίας των πολιτών και των τρίτων χωρών, σχετικά με τις απειλές που συνδέονται με τα ΟΜΚ και τα συστήματα διανομής τους, δίνοντάς τους τη δυνατότητα να προβλέπουν καλύτερα.
               
            3.1.3.   Περιγραφή του σχεδίου
      
      Το σχέδιο προβλέπει τη διοργάνωση δύο εναρκτήριων συναντήσεων, δύο ετήσιων διασκέψεων και την εκπόνηση δύο εκθέσεων και/ή συστάσεων:
      
                  —
               
               
                  εναρκτήρια συνάντηση με τη συμμετοχή έως 50 ανεξάρτητων κέντρων μελετών από την ΕΕ, ειδικευμένων σε θέματα μη διάδοσης και συμβατικών όπλων, περιλαμβανομένων των SALW,
               
            
                  —
               
               
                  ετήσια διάσκεψη με τη συμμετοχή κυβερνητικών εμπειρογνωμόνων και έως 200 ανεξάρτητων κέντρων μελετών από την ΕΕ και από τρίτες χώρες, ειδικευμένων σε θέματα μη διάδοσης και συμβατικών όπλων, περιλαμβανομένων των SALW,
               
            
                  —
               
               
                  έκθεση προσανατολισμένη σε μέτρα πολιτικής και/ή συνοδευόμενη από συστάσεις στραμμένες προς τη δράση, που θα ενισχύσουν την υλοποίηση των στρατηγικών της ΕΕ για τα ΟΜΚ και τα SALW.
               
            3.2.   Σχέδιο 2: δημιουργία μιας πλατφόρμας διαδικτύου
      
      3.2.1.   Σκοπός του σχεδίου
      
      Η δημιουργία μιας ιστοσελίδας στο διαδίκτυο θα διευκολύνει τις επαφές κατά τα διαστήματα μεταξύ των διασκέψεων του δικτύου και θα ευνοεί τον διάλογο μεταξύ των κέντρων μελετών για τη μη διάδοση. Τα θεσμικά όργανα της ΕΕ και τα κράτη μέλη θα ωφεληθούν επίσης από μια ιστοσελίδα αποκλειστικής χρήσης, μέσω της οποίας οι συμμετέχοντες στο δίκτυο είναι ελεύθεροι να ανταλλάσσουν πληροφορίες και ιδέες και να δημοσιεύουν τις μελέτες τους σχετικά με τη μη διάδοση ΟΜΚ και των συστημάτων διανομής τους, καθώς και με θέματα συμβατικών όπλων, περιλαμβανομένων των SALW. Η ιστοσελίδα θα μπορούσε να συνοδεύεται και από ένα ηλεκτρονικό ενημερωτικό δελτίο.
      Το σχέδιο θα παρέχει δυνατότητα συνέχειας και παρακολούθησης των γεγονότων σε απευθείας σύνδεση και θα αποτελεί ένα παράθυρο για την ευρωπαϊκή έρευνα. Θα συμβάλει στην αποτελεσματική διάδοση των ερευνητικών αποτελεσμάτων τόσο μεταξύ της κοινότητας των κέντρων μελετών όσο και στους κυβερνητικούς κύκλους. Αυτό θα οδηγήσει σε καλύτερη προβλεπτική ικανότητα και γνώση των απειλών που συνδέονται με τη διάδοση των ΟΜΚ και των συστημάτων διανομής τους, καθώς και με τα συμβατικά όπλα, περιλαμβανομένης της παράνομης διακίνησης και της υπερβολικής συσσώρευσης SALW και των πυρομαχικών τους.
      3.2.2.   Αποτελέσματα του σχεδίου
      
      
                  —
               
               
                  δημιουργία μιας πλατφόρμας όπου τα κέντρα μελετών για τη μη διάδοση θα μπορούν να ανταλλάσσουν τις ανεξάρτητες απόψεις και αναλύσεις τους σχετικά με θέματα διάδοσης ΟΜΚ και συμβατικών όπλων, περιλαμβανομένων των SALW,
               
            
                  —
               
               
                  προώθηση καλύτερης κατανόησης των στρατηγικών της ΕΕ για τα ΟΜΚ και τα SALW εντός της κοινωνίας των πολιτών, και λειτουργία διεπαφής μεταξύ της ΕΕ και του δικτύου κέντρων μελετών,
               
            
                  —
               
               
                  δυνατότητα δωρεάν φόρτωσης εγγράφων από τις συναντήσεις του δικτύου, αλλά και από άλλα ανεξάρτητα κέντρα μελετών που μπορεί να επιθυμούν να γνωστοποιήσουν τα αποτελέσματα ερευνών τους δωρεάν,
               
            
                  —
               
               
                  αύξηση της ευαισθητοποίησης και των γνώσεων των θεσμικών οργάνων της ΕΕ, των κρατών μελών, της κοινωνίας των πολιτών και των τρίτων χωρών, σχετικά με τις απειλές που συνδέονται με τα συμβατικά όπλα, με τα ΟΜΚ και τα συστήματα διανομής τους, δίνοντάς τους τη δυνατότητα να προβλέπουν καλύτερα.
               
            3.2.3.   Περιγραφή του σχεδίου
      
      Θα μπορούσε να εξεταστεί το ενδεχόμενο χρησιμοποίησης ενός δικτύου κοινωνικών επαφών, εφόσον αυτό είναι εφικτό και ενδεδειγμένο, προκειμένου να εξοικονομηθούν δαπάνες και να είναι δυνατή η ενεργός επικοινωνία και ανταλλαγή πληροφοριών σε απευθείας σύνδεση μεταξύ των συμμετεχόντων στο δίκτυο, εντός οικείου περιβάλλοντος. Η «Κοινοπραξία της ΕΕ για τη Μη Διάδοση», επιφορτισμένη με το σχέδιο, θα είναι υπεύθυνη για την υποδοχή, τον σχεδιασμό και την τεχνική συντήρηση της ιστοσελίδας. Η κοινοπραξία θα μπορούσε να παράσχει βασική εξάσκηση στον αντιπρόσωπο του ΥΕ και στις αρμόδιες ομάδες του Συμβουλίου σχετικά με την ιστοσελίδα.
      4.   Διάρκεια
      
      Η συνολική διάρκεια εφαρμογής των προγραμμάτων είναι 36 μήνες.
      5.   Αποδέκτες
      
      5.1.   Άμεσοι αποδέκτες
      
      Η διάδοση των όπλων μαζικής καταστροφής, τόσο από κράτη όσο και από τρομοκράτες, έχει προσδιορισθεί στην ευρωπαϊκή στρατηγική ασφάλειας και στη στρατηγική της ΕΕ για τα ΟΜΚ ως η δυνάμει σοβαρότερη απειλή για την ασφάλεια της ΕΕ. Ομοίως, στη στρατηγική της ΕΕ για τα SALW αναγνωρίζεται ότι η παράνομη διακίνηση και η υπερβολική συσσώρευση SALW και των πυρομαχικών τους συνιστά σοβαρή απειλή για τη διεθνή ειρήνη και ασφάλεια. Τα προτεινόμενα σχέδια εξυπηρετούν στους σκοπούς της κοινής εξωτερικής πολιτικής και πολιτικής ασφάλειας και συμβάλλουν στην επίτευξη των στρατηγικών στόχων που θέτει η ευρωπαϊκή στρατηγική ασφάλειας.
      5.2.   Έμμεσοι αποδέκτες
      
      Έμμεσοι αποδέκτες των σχεδίων είναι:
      
                  α)
               
               
                  ανεξάρτητα κέντρα μελετών, ειδικευμένα σε θέματα μη διάδοσης και συμβατικών όπλων, περιλαμβανομένων των SALW, από την ΕΕ και από τρίτες χώρες·
               
            
                  β)
               
               
                  θεσμικά όργανα της ΕΕ·
               
            
                  γ)
               
               
                  κράτη μέλη της ΕΕ·
               
            
                  δ)
               
               
                  τρίτες χώρες.
               
            6.   Συμμετέχοντες από τρίτες χώρες
      
      Τα σχέδια θα χρηματοδοτούνται πλήρως από την παρούσα απόφαση. Εμπειρογνώμονες του δικτύου μπορούν να θεωρηθούν ως τρίτοι συμμετέχοντες. Θα εργάζονται σύμφωνα με τους συνήθεις κανόνες τους.
      7.   Διαδικαστικά θέματα, συντονισμός και διευθύνουσα επιτροπή
      
      Η διευθύνουσα επιτροπή θα απαρτίζεται από έναν αντιπρόσωπο του ΥΕ και έναν αντιπρόσωπο του φορέα υλοποίησης που αναφέρεται στην παράγραφο 8. Η διευθύνουσα επιτροπή θα εξετάζει την εφαρμογή της απόφασης του Συμβουλίου τακτικά, και τουλάχιστον ανά εξάμηνο, μεταξύ άλλων με τη χρήση ηλεκτρονικών μέσων επικοινωνίας.
      8.   Φορέας υλοποίησης
      
      Η τεχνική υλοποίηση της παρούσας απόφασης του Συμβουλίου θα ανατεθεί στην «Κοινοπραξία της ΕΕ για τη Μη Διάδοση», η οποία θα εκτελεί τα καθήκοντά της υπό τον έλεγχο του ΥΕ. Κατά τη διεξαγωγή των δραστηριοτήτων της, η κοινοπραξία θα συνεργάζεται με τον ΥΕ, τα κράτη μέλη και άλλα συμβαλλόμενα κράτη και διεθνείς οργανισμούς, κατά περίπτωση.